Ka ülestõusmine eeldab usuhüpet aga  ometi ei tähenda see rohelist tuld ega tühja tsekki ükskõik mille uskumisele. Paraku tundub see praktikas sageli just seda tähendavat. Usk ülestõusmisesse ei tähenda litsentsi üleüldiseks kergeuslikkuseks. Usk ülestõusmisse on usk sellesse et ohverdatute, survatute ja surmatute häält ei õnnestu enam kunagi inimkonna ajaloos vaikima sundida. Et nende "Jumala nimel" tapetute häält ei õnnestu enam vaigistada. Ei õnnestu seda enam teha isegi apelleerides Jumala nimele või otse Temalt legitimatsiooni taodeldes.  Ei see aeg on hoolimata kergeusklike süüdimatust julmusest ilmselt igavesti möödas. See hääl ja sõnum meist kui ristilööjaist ja/või süütutest ristilöödutest jääb nüüdsest kõlama.